**Skaidrojumi**

**Sociālo pakalpojumu sniedzēju reģistrācijai vai pārreģistrācijai**

Sociālo pakalpojumu sniedzēju reģistrāciju nosaka 2017.gada 27.jūnija ministru kabineta noteikumi nr. 385 “Noteikumi par sociālo pakalpojumu sniedzēju reģistrēšanu” (turpmāk – MK noteikumi Nr. 385).

Sociālo pakalpojumu sniedzēju reģistrs (turpmāk - Reģistrs) ir valsts informācijas sistēmas daļa, kurā ir ziņas par visām sociālo pakalpojumu sniedzējiem valstī, neatkarīgi no to īpašuma formas un piederības.

Reģistrs ir pieejams Labklājība ministrijas mājas lapā (https://www.lm.gov.lv/lv/socialo-pakalpojumu-sniedzeju-registrs-0).

Pakalpojumu sniedzējs reģistrējot jaunu pakalpojumu, veicot pakalpojumu pārreģistrāciju, vai aktualizējot datus, dokumentus Reģistram iesniedz caur e-pakalpojums "Sociālo pakalpojumu sniedzēju reģistrēšana", kurš ir pieejams elektroniskā veidā aizpildot ministrijas tīmekļvietnē: (https://vspmis.lm.gov.lv/EP117Authenticate/PerformSelect.aspx?ReturnUrl=%2fEP117Authenticate%2f) tiešsaistes formu e-pakalpojumam "Sociālo pakalpojumu sniedzēja reģistrācija" vai www.latvija.lv. E-pakalpojums ir sasaistīts ar Reģistru.

1. **Sociālo pakalpojumu sniedzēju reģistrācija**

Reģistrā tiek reģistrēti pakalpojumi saskaņā ar Sociālo pakalpojumu un sociālās palīdzības likuma (turpmāk – Likums)17. panta pirmā daļā noteikto: ***“****Šajā likumā noteiktos sociālos pakalpojumus drīkst sniegt tikai tāds sociālo pakalpojumu sniedzējs, kura pamatdarbība vai kura attiecīgās struktūrvienības pamatdarbība ir šo pakalpojumu sniegšana un kurš attiecīgā pakalpojuma sniegšanai ir reģistrēts sociālo pakalpojumu sniedzēju reģistrā ne vēlāk kā trīs mēnešus pēc tam, kad pakalpojuma sniegšana uzsākta”.*

 Likuma 2.pants nosaka, ka sociālie pakalpojumi ir sociālā darba, karitatīvā sociālā darba, sociālās aprūpes, sociālās rehabilitācijas un profesionālās rehabilitācijas pakalpojumi.

Līdz ar to, par sociālajiem pakalpojumiem tiek uzskatīti iepriekš minētie pakalpojumi un Reģistrā **ir reģistrējami tikai tie pakalpojumu sniedzēji, kuri atbilst Likumā noteiktajām prasībām.**

Vēršam uzmanību, ka visiem sociālo pakalpojumu sniedzējiem, jābūt nodrošinātām MK noteikumu Nr.338 “II. Vispārīgās prasības sociālo pakalpojumu sniedzējiem” sadaļā noteiktās prasības, kā arī katra sociālā pakalpojuma speciālās prasības, ja tādas pakalpojumu veidam ir noteiktas.

Reģistrā atsevišķi netiek reģistrētas dažādas terapijas un programmas, kā piemēram: *kanisterapija;* *smilšu terapija; mākslas terapija; ABA terapija; reitterapija; montesori programma utml.,* kuras varētu tikt izmantotas kā viena no sastāvdaļām sociālās rehabilitācijas pakalpojuma procesā, bet nav patstāvīgs sociālais pakalpojums.

Tādējādi katram pakalpojumu sniedzējam, jāizvērtē vai pakalpojums, kuru plāno sniegt atbilst Likumā noteiktajām sociālā pakalpojuma pazīmēm un vai ir pamats pakalpojuma reģistrēšanai reģistrā.

  Pirms dokumentu iesniegšanas Reģistrā jāiepazīstas ar šādiem normatīvajiem aktiem:

1. Ministru kabineta 2017. gada 13. jūnijā noteikumos Nr.338 „Prasības sociālo pakalpojumu sniedzējiem” (turpmāk – MK noteikumi Nr. 338);
2. Ministru kabineta 2000.gada 12.decembra noteikumiem Nr.431 „Higiēnas prasības sociālās aprūpes institūcijām”;
3. 2018.gada 12.jūnija ministru kabineta noteikumi nr. 326 “Būvju klasifikācijas noteikumi” (turpmāk – MK noteikumi Nr. 326);
4. Ministru kabineta 2021. gada 19. oktobra noteikumu Nr. 693 „ Būvju vispārīgo prasību būvnormatīvs LBN 200-21” (turpmāk – LBN 200-21) 3. nodaļa.

Reģistrējot pakalpojumu sniedzēju, jāaizpilda elektroniskais MK noteikumu Nr. 385 minētais iesniegums [(1.pielikums](https://likumi.lv/doc.php?id=292144)) un vienlaikus jāiesniedz  (jāpievieno) sekojoši dokumenti:

* vadītāja CV un attiecīgo izglītību apliecinošu dokumentu kopijas;
* speciālistu sarakstu, kurā ietverti speciālisti atbilstoši MK noteikumos Nr. 338 noteiktajām prasībām *(sarakstā norāda - vārdu, uzvārdu; iestādi, kurā iegūta izglītība; iegūto izglītību; iegūto kvalifikāciju; diploma nr.; datumu).*



* dokumenti, kas apliecina iestādes pamatdarbību (statūti, reglaments);
* dokumenti par sniedzamā pakalpojuma saturu un procesu *(pakalpojuma nolikums, saistošie noteikumi u. c.);*
* organizatoriskā struktūras shēma *(ja ir struktūrvienība/filiāle, norāda arī tiesību subjektu, kas to izveidojis);*
* datu aizsardzības kārtība vai reglaments, instrukcija utt.;
* darba kārtības noteikumi vai dokumenti, kas atspoguļo institūcijas darba organizāciju u. c.
* telpu plāna kopija no inventarizācijas lietas vai būves kadastrālās uzmērīšanas lietas,
* *telpu plānā jābūt norādītai informācijai par telpu īpašnieku vai valdītāju, kā arī informācijai par kopējo telpu platību, kas tiek izmantota pakalpojuma sniegšanai;*
* *ja ir veikta pārbūve, iesniedz pēdējo aktuālo dokumentu;*
* telpu apraksts,
* *telpu aprakstā norāda katras telpas funkcionalitāti, piemēram, dzīvojamā telpa (cik klientiem), nodarbību telpa, virtuve, atpūtas telpa, sanitārās telpas u.c.*

**Vēršam uzmanību**, ka saskaņā ar Atveseļošanas fonda plāna 1032.punktā noteikto[[1]](#footnote-1), “…ēkā sniegtie pakalpojumi ir simtprocentīgi pieejami personām ar invaliditāti un personām ar funkcionēšanas ierobežojumiem…”, **veidojot jaunus pakalpojumus, liela uzmanība jāpievērš ēku vides pieejamībai.**

Labklājība ministrijas mājas lapā  <https://www.lm.gov.lv/lv/horizontalais-princips-vienlidziba-ieklausana-nediskriminacija-un-pamattiesibu-ieverosana> ir iespējams iepazīties ar informāciju par “Vides pieejamības pašnovērtējumu valsts un pašvaldību iestādēs”.

Lai izvērtētu jaunā sociālo pakalpojumu ēku vides un informācijas pieejamību personām ar funkcionēšanas ierobežojumiem, ir iespēja aizpildīt Vides pieejamības pašnovērtējuma anketu  <https://www.lm.gov.lv/lv/vides-un-informacijas-pieklustamibas-pasnovertejums>, ar kuras palīdzību novērtēt vides pieejamību jaunajam pakalpojumam. Ieteikumi iekļaujošas vides veidošanai <https://www.lm.gov.lv/lv/ieteikumi-ieklaujosas-vides-veidosanai>.

Pakalpojumu sniedzējs, kurš vēlas reģistrēties Reģistrā vai vēlas reģistrēties jaunā adresē, ja vides pieejamība ir atbilstoša, tad iesnieguma 7.6.apakšpunktā norāda, ka vides pieejamība ir nodrošināta saskaņā ar LBN 200-21 prasībām.

Saskaņā ar MK noteikumu Nr. 338 10.punktu “10. Sociālo pakalpojumu sniedzēja telpas un vide ir piemērotas sociālā pakalpojuma sniegšanai” 10.1. apakšpunktu, kurš nosaka, ka: **“10.1. būves vai telpu grupas lietošanas veids atbilst normatīvajos aktos par būvju klasifikāciju noteiktajām prasībām”, un 10.2. apakšpunktu, kurš nosaka, ka: “10.2. telpas ir piemērotas un aprīkotas atbilstoši to lietošanas mērķim, ievērojot klientu vecumu un funkcionālo stāvokli”,** kā arī MK noteikumu Nr.385 11.3. apakšpunktu, kurš nosaka, ka aizliegts Reģistrā reģistrēt personas, kurām nav atbilstošas telpas: **“11.3. pakalpojumu sniedzēja būve vai telpu grupa, kurā paredzēts sniegt pakalpojumu, nav pieņemta ekspluatācijā vai tai Nekustamā īpašuma valsts kadastra informācijas sistēmā reģistrētais lietošanas veids neatbilst pakalpojuma sniegšanai”**, sociālo pakalpojumu sniedzēja telpām jāatbilst publisko būvju būvnormatīvos noteiktajām prasībām un Nekustamā īpašuma valsts kadastra informācijas sistēmā reģistrētam lietošanas veidam jāatbilst sociālā pakalpojuma sniegšanai.

 Saskaņā ar MK noteikumos Nr. 326 “**Būvju klasifikācijas noteikumi” noteikto principu un to pielikuma “Būvju klasifikācija” 21. punktu, noteikts, ka: “**Dažādu sociālo grupu kopdzīvojamās mājas un telpu grupas, tai skaitā klosteri, sociālās rehabilitācijas centri, ilgstošas sociālās aprūpes un sociālās rehabilitācijas institūcijas, krīzes centri, institūcijas, kurās uzturas no prettiesiskām darbībām cietušie bērni, dienas aprūpes centri, patversmes un naktspatversmes, servisa dzīvokļi (cilvēkiem ar smagiem funkcionālajiem traucējumiem īpaši pielāgots dzīvoklis, kura īrniekiem pašvaldība nodrošina arī nepieciešamos pakalpojumus), grupu mājas (dzīvokļi), pusceļa mājas, daudzfunkcionāli sociālo pakalpojumu centri, ēkas un telpu grupas, kurās sniedz sociālos pakalpojumus ***ar izmitināšanu***”, ar ēkas nosaukumu “Dažādu sociālo grupu kopdzīvojamās mājas; dažādu sociālo grupu kopdzīvojamās mājas dzīvojamo telpu grupa”, **jābūt ēkas galvenajam lietošanas veidam ar kodu “1130”.**

Izstrādājot vadlīnijas Ministrija ņem vērā pastāvošo situāciju sociālo pakalpojumu tirgū, to nodrošināšanā un sniegšanā, **it īpaši sociālo pakalpojumu ar izmitināšanu nodrošināšanā iedzīvotājiem, kā arī pastāvošo sociālo realitāti.**

**Līdz ar to Ministrija izvērtējot sabiedrības intereses, proti, saņemt tūlītējus sociālos pakalpojumus, kā arī lai nodrošinātu sociālo drošību valstī un ievērotu likumā “Par sociālo drošību” noteikto, un** ņemot vērā, ka MK noteikumu Nr.326 būvju klasifikācijas pielikumā Ārstniecības vai veselības aprūpes iestāžu ēkām (kods 1264) ir noteikts, ka šis kods ir piemērojams ēkām un telpu grupām, kas ir paredzētas medicīniskai ārstēšanai un aprūpei (*piemēram, slimnīcas un aprūpes iestādes cilvēkiem vai dzīvniekiem, atskurbtuves, universitātes slimnīcas, psihiatriskās slimnīcas, dispanseri…*), reģistrējot jaunus sociālo pakalpojumu sniedzējus tiek uzskatīts par iespējamu pieņemot lēmumu par sociālā pakalpojuma sniedzēju reģistrāciju pamatoties uz Administratīvā procesa likuma normām.

Administratīvā procesa likuma 63.panta pirmā daļa nosaka, ka “Pēc nepieciešamo faktu konstatēšanas un administratīvā procesa dalībnieku uzklausīšanas iestāde nekavējoties izvērtē lietas apstākļus un izdod:

1. obligāto administratīvo aktu, ja piemērojamā tiesību norma paredz, ka administratīvais akts jāizdod”.

 Ministrijai lemjot jautājumu par sociālā pakalpojuma sniedzēja reģistrēšanu jāievēro Administratīvā procesa likuma 66.panta pirmajā daļā noteiktais, proti, **Lietderības apsvērumu saturs:**

“(1) Apsverot administratīvā akta izdošanas vai tā satura lietderību ([65.pants](https://likumi.lv/ta/id/55567#p65)), iestāde lemj:

1) par administratīvā akta nepieciešamību, lai sasniegtu tiesisku (leģitīmu) mērķi;

2) par administratīvā akta piemērotību attiecīgā mērķa sasniegšanai;

3) par administratīvā akta vajadzību, tas ir, par to, vai šo mērķi nav iespējams sasniegt ar līdzekļiem, kuri mazāk ierobežo administratīvā procesa dalībnieku tiesības vai tiesiskās intereses;

4) par administratīvā akta atbilstību, salīdzinot privātpersonas tiesību aizskārumu un sabiedrības interešu ieguvumu un ņemot vērā, ka privātpersonas tiesību būtisku ierobežošanu var attaisnot tikai ievērojams sabiedrības ieguvums.

(2) Cilvēktiesību ierobežojums, ja tas adresātam attiecīgās tiesības pēc būtības atņem, nekādā gadījumā nav samērīgs.”

Līdz ar to Ministrija ņemot vērā sabiedrības intereses sociālo pakalpojumu nodrošināšanā, personu tiesību sniegt sociālos pakalpojumus nodrošināšanā, uzskata, ka ir **pieļaujama situācija**, ja pakalpojumu sniedzējs nodrošina pakalpojumu ar izmitināšanu un Nekustamā īpašuma valsts kadastra informācijas sistēmā ēkai vai telpu grupai ir noteikts lietošanas veids “Ārstniecības vai veselības aprūpes iestāžu ēkas; ārstniecības vai veselības aprūpes iestāžu telpu grupa” (kods 1264)” , ka sociālo pakalpojumu sniedzējs tiek reģistrēts reģistrā.

Taču vienlaicīgi Ministrija vērš uzmanību uz to, ka šādiem potenciāliem sociālo pakalpojumu sniedzējiem vienlaicīgi ar iesniegumu jāiesniedz rakstveida apliecinājums par to, ka persona apņemas saprātīgā laika termiņā uzsākt un iegūst atbilstošu galveno ēkas lietošanas veidu.

Izdodot administratīvo aktu (lēmumu par sociālā pakalpojuma sniedzēja reģistrāciju), Ministrija administratīvajā aktā iekļaus administratīvā akta izpildes nosacījumu par to, ka personas pienākums ir iegūt atbilstošu ēkas galveno lietošanas veidu.

Pakalpojumu sniedzēji, kuri nodrošina sociālos pakalpojumus ***bez izmitināšanas***, ēkai vai telpu grupai Nekustamā īpašuma valsts kadastra informācijas sistēmā reģistrētais **lietošanas veids ir pieļaujams:**

* dienas centri, dienas aprūpes centri, sociālā rehabilitācija, speciālās darbnīcas, sociālie dienesti, krīzes tālrunis un uzticības tālrunis, aprūpe mājās pakalpojums:
* **Biroju telpu grupa (kods 1220),**
* **Skolas, universitātes un zinātniskajai pētniecībai paredzētās ēkas; izglītības iestāžu telpu grupa (kods 1263),**
* **Vairumtirdzniecības un mazumtirdzniecības ēkas; vairumtirdzniecības un mazumtirdzniecības telpu grupa (kods 1230).**
* sociālā rehabilitācija, aprūpe mājās pakalpojums:
* **Ārstniecības vai veselības aprūpes iestāžu ēkas; ārstniecības vai veselības aprūpes iestāžu telpu grupa (kods 1264).**

***Aicinājām pakalpojumu sniedzējus iesniegumam pievienot digitālus uzņēmumus vai video par pakalpojumu telpām un vides pieejamību.***

Pirms lēmuma pieņemšanas par pakalpojumu sniedzēja reģistrēšanu vai pārreģistrēšanu, Labklājības ministrijai ir tiesības veikt pakalpojumu sniedzēja pārbaudi pakalpojuma sniegšanas vietā par normatīvajos aktos attiecīgajam sociālo pakalpojumu sniedzējam noteikto prasību nodrošināšanu.

Pārbaudes laikā tiek daļēji pārbaudīta pakalpojumu sniedzēja atbilstība MK noteikumi Nr. 338 prasībām, t.sk. vides pieejamības nodrošināšanā, higiēnas prasību un citu reglamentējošo normatīvo aktu prasību nodrošināšana, kuru neievērošana rada potenciālus riskus iestādes darbībai, sociālo pakalpojumu sniegšanai un klientu drošībai.

Ja Reģistram **nav iesniegti visi nepieciešamie dokumenti**, vai tie nav pilnīgi, kā arī, ja veiktajā kontrolē konstatēti fakti, kam ir nepieciešams iegūt papildus informāciju vai izvērtēt kādu būtisku pierādījumu, lai pieņemtu lēmumu par reģistrēšanu vai atteikumu reģistrēt, Labklājības ministrija var pagarināt lēmuma pieņemšanas termiņu un pieprasīt papildinformāciju.

Labklājības ministrija saskaņā ar MK noteikumu Nr.385 14.punktu mēneša laikā izvērtē dokumentus un pieņem lēmumu reģistrēt vai atteikt reģistrēt sociālo pakalpojumu. Savukārt, saskaņā ar MK noteikuma Nr.385 15.punktu, Labklājības ministrija pieņem lēmumu par atteikumu reģistrēt pakalpojumu sniedzēju, ja:

* pakalpojumu sniedzējs neatbilst normatīvajos aktos attiecīgajam sociālo pakalpojumu sniedzējam noteiktajām prasībām, tai skaitā nenodrošina ugunsdrošības, darba aizsardzības vai higiēnas prasību ievērošanu;
* sniegtas nepatiesas ziņas;
* pakalpojumu sniedzēja būve vai telpu grupa, kurā paredzēts sniegt pakalpojumu, nav pieņemta ekspluatācijā vai tai Nekustamā īpašuma valsts kadastra informācijas sistēmā reģistrētais lietošanas veids neatbilst pakalpojuma sniegšanai, u.c. (izvērstāk, skatīt MK noteikumu Nr.385 15. punkta apakšpunktus).

**Vēršam uzmanību**, ka saskaņā ar MK noteikumu Nr.385 27.punktā noteikto, reģistrētā pakalpojumu sniedzēja vadītājam ir pienākums 10 darbdienu laikā informēt Ministriju par pakalpojumu sniedzēja darbības apturēšanu, izbeigšanu, izmaiņām juridiskajā statusā vai pakalpojumu organizēšanā un sniegšanā (nosaukums, pakalpojuma sniegšanas adrese, klientu skaits, klientu grupa, klienti pēc vecuma un dzimuma), kā arī izmaiņām pakalpojumu sniedzēja rekvizītos (juridiskā adrese, tālruņa numurs, elektroniskā pasta adrese, tīmekļvietne, pakalpojumu sniedzēja vadītājs), iesniedzot attiecīgu iesniegumu par izmaiņām un izmaiņu apliecinošus dokumentus.

1. **Sociālo pakalpojumu sniedzēju pārreģistrācija**

Saskaņā ar MK noteikumu nr.385 31. punktā noteikto un *saskaņā ar 2005.gada 1.februāra Ministru kabineta noteikumu Nr.78* ***“****Kārtība, kādā sociālo pakalpojumu sniedzējs tiek reģistrēts sociālo pakalpojumu sniedzēju reģistrā un izslēgts no tā” 5.punktu un 2008.gada 20.novembra Ministru kabineta noteikumu Nr.951 “Kārtība, kādā sociālo pakalpojumu sniedzējs tiek reģistrēts sociālo pakalpojumu sniedzēju reģistrā un izslēgts no tā” 26.punktu* **pakalpojumu sniedzējam jāveic ziņu aktualizēšana un pārreģistrācija.**

Saskaņā ar MK noteikumu nr.385 30. punktu, sociālo pakalpojumu sniedzējam, kurš nodrošina Reģistrā reģistrēto pakalpojumu, ir pienākums iesniegt ministrijai iesniegumu (MK noteikumu nr.385 4.pielikums) pakalpojumu sniedzēja pārreģistrēšanai un tajā minētos dokumentus.

Pakalpojumu sniedzējam pie pārreģistrācijas Labklājības ministrijā jāiesniedz sekojoši dokumenti:

* aktualizēti dokumenti par sniedzamā pakalpojuma saturu un procesu *(nolikums, reglaments, saistošie noteikumi u. c.).*
* speciālistu sarakstu uz pašreizējo gadu, kurā ietverti speciālisti atbilstoši MK noteikumos Nr. 338 noteiktajām prasībām (sarakstā norāda - vārdu, uzvārdu; iestādi, kurā iegūta izglītība; iegūto izglītību; iegūto kvalifikāciju; diploma nr.; datumu).



* telpu plāna kopija būves kadastrālās uzmērīšanas lietas (inventarizācijas lietas),
* *telpu plānā jābūt norādītai informācijai par telpu īpašnieku vai valdītāju, kā arī informācijai par kopējo telpu platību, kas tiek izmantota pakalpojuma sniegšanai;*
* *ja ir veikta pārbūve, iesniedz pēdējo aktuālo dokumentu.*
* telpu apraksts,
* *telpu aprakstā norāda katras telpas funkcionalitāti saskaņā ar normatīvajos aktos noteikto, piemēram, dzīvojamā telpa un norāda cik klientiem, nodarbību telpa, virtuve, atpūtas telpa, sanitārās telpas u.c.*

Ja pakalpojumu sniedzējsLabklājība ministrijā noteiktajā kārtībā **nav iesniedzis dokumentus par sociālo pakalpojumu pārreģistrēšanu**, saskaņā ar MK noteikumu Nr.385 24.9.apakšpunktā[[2]](#footnote-2) noteikto, Labklājība ministrija pieņem lēmumu par sociālo pakalpojumu sniedzēju izslēgšanu un sociālo pakalpojumu sniedzējs **tiek izslēgts no sociālo pakalpojumu sniedzēja Reģistra.**

Ja no Reģistra izslēgtie sociālo pakalpojumu sniedzēji turpinās sniegt sociālos pakalpojumus, tad tiek uzskatīts, ka sociālo pakalpojumu sniegšana notiek bez reģistrācijas Reģistrā.

Saskaņā ar Latvijas administratīvo pārkāpumu kodeksa 20413 panta trešo daļu par sociālās aprūpes vai sociālās rehabilitācijas pakalpojuma sniegšanu bez reģistrēšanās sociālo pakalpojumu sniedzēju reģistrā ir paredzēta administratīvā atbildība un noteikts administratīvs sods.

1. **Pakalpojumu sniedzēja atbildība**

Pakalpojumu sniedzēju vadītājs reģistrējot vai pārreģistrējot pakalpojumu, ir atbildīgs, ka **iestāde atbilst:**

* normatīvajos aktos par ugunsdrošību un darba aizsardzību noteiktajām prasībām;
* normatīvajos aktos par higiēnas prasībām noteiktajām prasībām;
* normatīvajos aktos par kvalitatīvas un cilvēka veselībai, dzīvībai un videi nekaitīgas pārtikas apriti noteiktajām prasībām, ja ēdināšana tiek organizēta pakalpojumu sniegšanas telpās;
* pakalpojuma sniegšanas vietas **(būves vai telpu grupas) lietošanas veids** atbilst sociālo pakalpojumu sniegšanai, un tāds tas ir reģistrēts Nekustamā īpašuma valsts kadastra informācijas sistēmā,
* Saskaņā ar MK Nr.338 10.1. un 10.2.apakšpunktā un MK Nr.385 11.3.apakšpunktā noteikto sociālo pakalpojumu sniedzēja telpām jāatbilst publisko būvju būvnormatīvos attiecīgajām telpām noteiktajām prasībām, ir piemērotas un aprīkotas atbilstoši to lietošanas mērķim, ievērojot klientu vecumu un funkcionālo stāvokli; pakalpojumu sniedzēja būvei vai telpu grupai, kurā paredzēts sniegt pakalpojumu, jāatbilst Nekustamā īpašuma valsts kadastra informācijas sistēmā reģistrētajam lietošanas veidam.
* *pie iestādes pārreģistrācijas pakalpojuma sniedzēja vadītājam jāpārliecinās, vai pakalpojumu sniedzēja būvei vai telpu grupai, kurā tiek sniegts pakalpojums, ir noteikts atbilstošs lietošanas veids. (Ieraksti kadastra uzmērīšanas lietā).*
* *gadījumos, ja pakalpojumu sniedzēja būve vai telpu grupa Nekustamā īpašuma valsts kadastra informācijas sistēmā nav reģistrēts ekspluatācijā pieņemšanas akts vai būves vai telpu grupas lietošanas veids norādīts neatbilstoši veiktajai darbībai, ir* ***jāsniedz informācija, kādā laika periodā tiks nodrošināts*** *pakalpojuma sniegšanas vietas* ***(būves vai telpu grupas) lietošanas veida atbilstība normatīvo aktu noteiktajām prasībām un*** *reģistrēts Nekustamā īpašuma valsts kadastra informācijas sistēmā.*

Konsultācijas par reģistrācijas procesu nodrošina Labklājība ministrijas Sociālā darba un sociālās palīdzības politikas departamenta vecākā referente Diāna Stankēviča, tālr. 20688373, un vecākais referents Jānis Jēkabsons, tālr. 20688256.

1. Atveseļošanas fonda plāna 1032. punkts, https://likumi.lv/ta/id/322858-par-latvijas-atveselosanas-un-noturibas-mehanisma-planu [↑](#footnote-ref-1)
2. 2017.gada 27.jūnija ministru kabineta noteikumu Nr. 385 “Noteikumi par sociālo pakalpojumu sniedzēju reģistrēšanu” 24.9.apakšpunkts nosaka, ka Ministrija pieņem lēmumu par pakalpojumu sniedzēja sniegtā pakalpojuma izslēgšanu no reģistra, ja: pakalpojumu sniedzējs nav iesniedzis šo noteikumu [31. punktā](https://likumi.lv/ta/id/292144#p31) norādītos dokumentus un ziņas par pakalpojumu sniegšanu. [↑](#footnote-ref-2)